Wes-Kaapse premier binnekort aangewysAlan Winde van die DA (links) en Cameron Dugmore van die ANC (regs) (Foto’s: ANA) Die Wes-Kaapse wetgewer maak Woensdag ‘n onwaarskynlike stuk geskiedenis wanneer daar vir die eerste keer in die Suid-Afrikaanse demokrasie ‘n wit man as premier voorgestel gaan word, met ‘n wit man as leier van die ANC as opposisie. Alan Winde is môre die DA se kandidaat as premier, en met die volstrekte DA-meerderheid in die provinsie gaan hy na alle waarskynlikheid wen. Nou het die ANC aangekondig die ewe wit Cameron Dugmore gaan die leier van die ANC in die wetgewer wees, en dus leier van die amptelike opposisie. Dit is sover bekend die eerste keer dat die ANC ‘n wit koukusleier op enige regeringsvlak aanwys sedert die ontstaan van die Suid-Afrikaanse demokrasie. Dugmore is ‘n ANC-veteraan wat tydens die provinsiale bewind van oudpremier Ebrahim Rasool die provinsiale minister van onderwys was. Hy kom uit ‘n onderwysfamilie en kom oorspronklik van die Suid-Kaapse dorp George. Die ANC het ook aangekondig dat die ANC-LP Pat Lekker sy hoofsweep in die Wes-Kaapse wetgewer sal wees. Die Wes-Kaapse ANC sal deur twee lede in die Nasionale Raad van Provinsies verteenwoordig word, te wete Maurencia Gillion en Edward Njadu. Van die Wes-Kaapse wetgewer se 43 lede is 24 van die DA, 12 van die ANC, 2 van die EFF, een van Good, een van die ACDP en een van die VF Plus.